**Arta seducţiei**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

“Aşa cum dragostea te încoronează, aşa te crucifică”.

Khalil Gibran

- Ca versul ce coboară-n profunzimi

De suflet pur să-i tulbure abisul,

Te vreau pierdut de tot în rotunjimi,

Când coapselor le afli paradisul

Să-nnebunești, iar trupul meu plăpând

Ca o liană verde să îţi fie

Mătase de uimire peste gând

Şi rug aprins cum nicio poezie

Nu s-a mai scris vreodată pe pământ.

Ne-ar trebui o noapte de tăcere,

Când luna dezbrăcată de veşmânt

Ne va scălda în faguri plini de miere.

- Aş vrea din nou să aselenizez

Pe trupul tău fragil unde lumina,

Smulsă din focu’-ntâiului botez,

Mă-ndeamnă să-ţi dezvălui rădăcina,

Să caligrafiez cu buze moi

Sonete printre sânii ce mă cheamă,

Distanța către pisc, la amândoi,

Să le-o măsor plătindu-le drept vamă

Prizonierat de dor fără sfârşit

Pe ţărmul dulce-amar al poeziei,

Sedu-mă ca pe-un zeu neîmblânzit,

Scufundă-mă-n oceanul agoniei!

Liliana Trif Ioan Grigoraș